Predkladacia správa

Zámer uzavrieť Bezpečnostnú dohodu medzi vládou Slovenskej republiky a vládou Talianskej republiky o vzájomnej ochrane utajovaných skutočností inicioval Národný bezpečnostný úrad. 

V auguste 2003 bol oslovený zmluvný partner v Talianskej republike  s novým návrhom dohody na základe skutočnosti, že textácia dohôd (Dohoda medzi vládou Slovenskej republiky a vládou Talianskej republiky o ochrane klasifikovaných informácií a materiálov podpísaná v Bratislave 14. septembra 2000) v oblasti stupňov utajenia uzavretých pred účinnosťou vtedy platného zákona č. 241/2001 Z.z. a v súčasnosti platného zákona č. 215/2004 Z.z. nie je v súlade s týmto zákonom.

Vo februári 2004 sa uskutočnilo expertné rokovanie k predmetnej dohode, na ktorom sa partnerské strany dohodli na znení textu bezpečnostnej dohody.  

Cieľom dohody je zabezpečenie vzájomnej ochrany všetkých utajovaných skutočností, ktoré boli za takéto skutočnosti určené a označené podľa právneho poriadku štátu jednej zmluvnej strany a odovzdané štátu druhej zmluvnej strany. Dohoda upravuje podmienky, za akých je možné sa oboznamovať s utajovanými skutočnosťami ako aj podmienky bezpečnostnej klasifikácie, nakladania a výmeny utajovaných skutočností, priemyselnej bezpečnosti a spolupráce kompetentných orgánov. 

V prípade predkladanej dohody ide o medzinárodnú zmluvu vládneho typu, ktorá si pre nadobudnutie platnosti pre Slovenskú republiku nevyžaduje súhlas Národnej rady Slovenskej republiky.

Uzavretie predmetnej dohody nebude mať finančný, ekonomický, environmentálny vplyv ani vplyv na zamestnanosť, preto materiál neobsahuje doložku finančných, ekonomických, environmentálnych vplyvov a vplyvov na zamestnanosť.  

Uzavretie predmetnej dohody je v súlade so záujmami zahraničnej politiky Slovenskej republiky. Návrh dohody je vypracovaný v súlade s medzinárodným právom ako aj právnym poriadkom Slovenskej republiky.